
ԱՄՓՈՓԱԹԵՐԹ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2024 ԹՎԱԿԱՆԻ ՀՈՒՆԻՍԻ 27-Ի N 972-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

	1. ՀՀ արդարադատության նախարարություն
	13.07.2026թ. 

	
	N /27․1․1/36573-2026

	«Հայաստանի Հանրապետության կառավարության 2024 թվականի հունիսի 27-ի N 972-Ն որոշման մեջ լրացումներ և փոփոխություններ կատարելու մասին» Հայաստանի Հանրապետության կառավարության որոշման նախագծի (այսուհետ՝ Նախագիծ) վերաբերյալ հայտնում ենք հետևյալը․
1․ Նախագծի 1-ին կետի 12-րդ ենթակետով նախատեսվում է Հայաստանի Հանրապետության կառավարության 2024 թվականի հունիսի 27-ի                  N 972-Ն որոշման (այսուհետ՝ Որոշում) հավելվածի 52-րդ կետը շարադրել նոր խմբագրությամբ, որի  2-րդ նախադասության համաձայն՝ Կադրային ստորաբաժանման կողմից կարող է ապահովվել նաև ատեստավորմանը մասնակցող համապատասխան պաշտոն զբաղեցնող ծառայողի համապատասխան կառուցվածքային ստորաբաժանման ղեկավարի կամ նրա կողմից լիազորված՝ ղեկավար պաշտոն զբաղեցնող այլ անձի ներկայությունը՝ այդ հարցը նախապես համաձայնեցնելով հանձնաժողովի նախագահի հետ։
Վերը նշված կարգավորման մեջ «Կադրային ստորաբաժանման կողմից կարող է ապահովվել նաև» ձևակերպումից ստացվում է, որ կադրային ստորաբաժանումն իր հայեցողությամբ հարցազրույցի փուլին կարող է ապահովվել նաև ատեստավորմանը մասնակցող համապատասխան պաշտոն զբաղեցնող ծառայողի համապատասխան կառուցվածքային ստորաբաժանման ղեկավարի կամ նրա կողմից լիազորված՝ ղեկավար պաշտոն զբաղեցնող այլ անձի ներկայությունը, ինչը խնդրահարույց է՝ նկատի ունենալով, որ կադրային ստորաբաժանման հիմնական գործառույթը Որոշման կարգավորումների համատեքստում ատեստավորման գործընթացին առնչվող կազմակերպչական բնույթի գործողությունների կատարումն է։ Ուստի, տարընկալումներից խուսափելու և իրավական հստակություն ապահովելու նպատակով քննարկվող դրույթն անհրաժեշտ է հստակեցնել՝ ո՞ր դեպքերում, ու՞մ նախաձեռնությամբ կամ որոշմամբ է կադրային ստորաբաժանման կողմից ապահովվում նշված անձանց ներկայությունը հարցազրույցի փուլին։ Բացի այդ, հստակեցման կարիք ունի նաև, թե «այդ հարցը» ի՞նչ ընթացակարգով և ժամկետում է համաձայնեցվելու հանձնաժողովի նախագահի հետ։
	Ընդունվել է
Կատարվել է համապատասխան փոփոխություն։

	2․ Նախագծի 1-ին կետի 16-րդ ենթակետով Որոշման հավելվածի՝ նոր խմբագրությամբ շարադրվող 66-րդ կետի 2-րդ նախադասության մեջ առաջարկում ենք «Սույն կետին համապատասխան կազմակերպված ատեստավորման գործընթացը» ձևակերպման մեջ վերանայել և խմբագրել «ատեստավորման գործընթացը» բառերը՝ նկատի ունենալով, որ «ատեստավորման գործընթացը» ձևակերպումը լայն է և ներառում է ատեստավորման բոլոր փուլերում իրականացվող գործողությունները, մինչդեռ, նշված նախադասության մեջ նկատի է առնվում Որոշման հավելվածի 4-րդ կետով սահմանված եռամյա ժամկետը լրանալուց չորս ամիս առաջ կադրային ստորաբաժանման կողմից ատեստավորման ենթակա ծառայողների անվանացուցակի և ատեստավորման ժամանակացույցի կազմման և համապատասխան ստորաբաժանումներ ուղարկելու գործընթացը, որը նախորդում է բուն ատեստավորման գործընթացին։
	Ընդունվել է
Կատարվել է համապատասխան փոփոխություն։

	3․ Նախագծով նախատեսվող փոփոխությունների վերաբերյալ Նախագծին կից ներկայացված հիմնավորման համաձայն՝ գործնականում առաջացող որոշակի խնդիրներ շտկելու նպատակով անհրաժեշտություն է առաջացել փոփոխություններ և լրացումներ կատարել Հայաստանի Հանրապետության կառավարության 2024 թվականի հունիսի 27-ի N 972-Ն որոշման մեջ և դրանով սահմանված դրույթները հստակեցնել, ինչպես նաև ավելի դյուրինացնել ատեստավորման գործընթացի կազմակերպման հետ կապված որոշ իրավակարգավորումներ։
Հարկ է նշել, որ նման հիմնավորումը խիստ ընդհանրական է և հնարավորություն չի տալիս գնահատել Նախագծով նախատեսվող փոփոխությունների և լրացումների կատարման անհրաժեշտությունը։ «Նորմատիվ իրավական ակտերի մասին» օրենքի 6-րդ հոդվածի 5-րդ մասի համաձայն՝ Փորձաքննության ներկայացվող նորմատիվ իրավական ակտին կցվող հիմնավորման մեջ շարադրվում են կարգավորման ենթակա ոլորտի կամ խնդրի սահմանումը, առկա իրավիճակը (եթե կիրառելի է), կարգավորման նպատակները, ակնկալվող արդյունքը, ակտի նորմատիվ բնույթի հիմնավորվածությունը:
Հիմնավորումը կարելի է բնորոշել որպես իրավական ակտի փաթեթի այնպիսի բաղադրատարր, որը պարզաբանում է այդ ակտի ընդունման նպատակը՝ իրավական կարգավորումները հավելելով ավելի լայն բացվածքով ներկայացված տեղեկատվությամբ և անհրաժեշտ այլ նշումներով, որոնք կարող են նաև նպաստել այդ ակտի իրավական կարգադրությունների ճիշտ ընկալմանը: Ըստ այդմ, իրավական ակտի ընդունման հիմնավորումը կատարում է երկու կարևորագույն գործառույթ.                 1) իրավական ակտի նախագծման փուլում այն հիմք է դրա քննարկումների և հաստատումների (հավանությունների) համար, քանի որ պարզաբանում է այն նպատակը, որով պայմանավորված է իրավական ակտի ընդունումը, 2) իրավական ակտի գործողության ժամանակ այն ստանում է մեկնաբանողական դեր և նշանակություն, քանի որ հիմնավորման միջոցով հնարավոր է լինում բացահայտել օրենսդրի կամքը, այն մշակողների գաղափարները և սահմանված նորմերի հիմքերում ընկած մտքերը: Հետևաբար` իրավական ակտի պատշաճ հիմնավորումը կարող է լինել դրա հաջող ընդունման և հետագայում՝ նաև կիրառման գրավականը:
Հիմնավորման նպատակն է պարզաբանել, թե ո՞րն է նախագծի ընդունման կարիքը՝ ըստ անհրաժեշտության պատասխանելով հետևյալ հարցադրումներին. 1) հասարակական հարաբերությունների ո՞ր ոլորտի (խնդրի) կարգավորմանն է ուղղված նախագիծը, 2) ինչպիսի՞ իրավիճակ է ներկայումս տիրում տվյալ ոլորտի հասարակական հարաբերություններում, 3) ինչպիսի՞ իրավական կարգավորումներ են ներկայումս գործում հասարակական հարաբերությունների տվյալ ոլորտը կարգավորելու համար, 4) որո՞նք են այդ իրավական կարգավորումների խնդիրները կամ բացերը, 5) համանման իրավական կարգավորման ի՞նչ տարբերակներ են առկա միջազգային փորձում, 6) համանման իրավական կարգավորման կապակցությամբ ի՞նչ առաջարկներ կան իրավունքի գիտության մեջ:
Հաշվի առնելով վերոշարադրյալը՝ Նախագծին կից ներկայացված հիմնավորումն անհրաժեշտ է վերանայել և լրամշակել։
	Ընդունվել է
Հիմնավորումը լրամշակվել է։

	2. ՀՀ ֆինանսների նախարարություն
	05.06.26թ. 

	
	N 01/11-4/14900-2026

	Դիտողություններ և առաջարկություններ չունի:
	



